Bejaarde in Uitenhage vermoorMatthys Human (80) se liggaam is Saterdag in sy huis in Uitenhage in die Oos-Kaap aangetref. Ao. Gerda Swart het Sondag aan Maroela Media gesê Human se bure het Saterdagoggend die polisie ontbied nadat hulle onraad begin vermoed het aangesien hulle Human lanklaas gesien het. Human het alleen gebly. Sy sê die polisie is na Human se huis in Cathcartstraat in Van Riebeeckhoogte waar hulle gesien het een van die agterdeure is oop. “Sy liggaam is in die gang aangetref.” Swart sê Human is vermoedelik met ŉ stomp voorwerp oor die kop geslaan. “Die nadoodse-ondersoek sal bepaal hoe lank hy reeds dood was voor hy gevind is.” Swart sê talle items waaronder elektriese toebehore word uit die huis vermis. Sy sê niemand is nog in hegtenis geneem in verband met die voorval nie maar dat die polisie ŉ saak van moord en diefstal ondersoek.